23MOC-77

Geroa Bai talde parlamentarioko parlamentari Mikel Asiain Torres jaunak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko. Ekonomia eta Ogasuneko Batzordeak egingo du jarraipena.

Zioen azalpena.

Nafarroako Foru Eraentza Berrezarri eta Hobetzeari buruzko abuztuaren 10eko Lege Organikoak hauxe dio II. kapituluan (“Ahalmen eta eskumenen zehaztapena”), zehazki 54. artikuluko lehenengo puntuan:

“Gizarte Segurantzaren alorrean, Nafarroari honako hauek dagozkio: b) Gizarte Segurantzaren araubide ekonomikoaren kudeaketa”.

Berrogeita bat urte igaro dira jada legearen testua idatzi zenetik, eta argi dago bertan jasotako Nafarroaren eskumen asko ez zaizkiola transferitu oraindik Foru Komunitateari.

Gure erkidegoaren eskumenen inguruko kezka hori dela-eta, “2023-2027 aldirako Nafarroako Gobernu aurrerakoi eta anitz baterako programa-akordioan” jasota zegoen beharrezkoa zela “Foru Hobekuntzan ezarritako eskumenen garapen osoan aurrera egitea, eta horretarako Nafarroako Gobernuak berehala negoziazioak hasiko zituela Estatuko Gobernuak transferitze aldera Foru Hobekuntzak Nafarroari aitortutako eskumenak”.

Estatuko gobernu berriko presidentearen inbestidura-akordioaren harira, eskumen hori bera –Gizarte Segurantzaren araubide ekonomikoaren kudeaketa– Euskal Autonomia Erkidegoari transferitzea planteatu da, lortutako akordioen artean baitago.

Beraz, argi dago behar diren batzordeak sortuko direla eskumena aztertu, garatu eta eskualdatzeko, eta horrek, zalantzarik gabe, erraztu egingo luke Nafarroarekin antzeko zerbait egiteko lana.

Hori dela-eta, honako erabaki-proposamen hau aurkezten dugu:

1. Nafarroako Parlamentuak Nafarroako Gobernua premiatzen du Estatuko Gobernuari eska diezaion Gizarte Segurantzaren araubide ekonomikoaren kudeaketa eskualdatzea, Nafarroako Foru Eraentza Berrezarri eta Hobetzeari buruzko 13/1982 Lege Organikoaren 54. artikuluan jasotzen den bezala.

Iruñean, 2023ko azaroaren 14an

Foru parlamentaria: Mikel Asiain Torres